בורגו ואלסוגנה

**בורגו ואלסוגנה** (באיטלקית: **Borgo Valsugana**, אל בורגו-El Bórgo בפי המקומיים**,** ובשפה הגרמנית: בורג אין סוגנרטאל-Burg in Suganertal, שם שאינו בשימוש עוד) היא עיירה וקומונה בחלק הצפוני-מערבי של איטליה. מספר תושבי העיירה הוערך ב-7,147 בתאריך 1 בינואר 2025, ומצוי בגידול מתמשך מאז שנות ה-80 של המאה ה-20. בורגו ואלסוגנה כלולה ברשימת היישובים היפים ביותר באיטליה (I Borghi più belli d'Italia). עקב היות חלק מרחובותיה על נתיב מים, העיירה נקראת בפי רבים "ונציה הקטנה בטרנטינו" (La Piccola Venezia del Trentino).

## מקור השם
לשם העיירה בורגו ואלסוגנה יש שני חלקים. משערים שמקור החלק השני "ואלסוגנה" (Valsugana) מגיע מהביטוי בשפה הלטינית "Vallis Ausuganea", במשמעות של עמק אסוגום (Ausugum). יש סבורים שהביטוי הגיע ללטינית משפה רייטו-רומאנית, שמקורה בפרובינקיית רייטיה (במאה ה-21 מזוהה עם אזור שווייץ ודרום גרמניה). בתקופה מאוחרת יותר השם התפתח בהשפעה גרמנית, ל-בורגום אסוגי "Burgum Ausugi", תוך אימוץ המילה הגרמנית "בּוּרג" (Burg) במשמעות של מקום מוגבה ומבוצר. מתוך "בורג" הגרמני הגיע "בו֗רְגו֗" באיטלקית, שמשמעותו עיירה קטנה, בדרך כלל ימי ביניימית ובמקרים רבים מבוצרת. העיירה בנויה בעמק ששמו ואלסוגנה, וכך התקבע השם הקיים במאה ה-21, "בורגו ואלסוגנה".

## היסטוריה
### העת העתיקה
האזור היה חשוב אסטרטגית, כלכלית ופוליטית מימי קדם. התיישבות אנושית באזור הייתה קיימת עוד מעידן הברונזה, של רייטים ותושבים מאזור ונטו. האתר בו העיירה בנויה ממוקם על קו התפר בין ונטו לבין טרנטינו, ולאחר השתלטות רומא העתיקה על האזור, העיירה סופחה לפלטירה (Feltira Municipium), היישוב פלטרה של ימנו. הרומאים סללו את  (Via Claudia Augusta), שעברה בעמק בו העיירה ממוקמת (ועדיין משמשת כנתיב לסוגי ספורט שונים). קצה אחד של הדרך הייתה באלטינו (Altino) הקרובה לוונציה של המאה ה-21, וסופה באוגוסטה (Augusta) אאוגסבורג בבוואריה, בגרמניה של העידן המודרני. את סלילת הדרך התחיל דרוסוס והיא הושלמה על-ידי בנו קלאודיוס. השלמת והפעלת הדרך, העניקה יתרונות גדולים ודחיפה משמעותית לכלכלת בורגו ואלסוגנה ולעמק כולו, וגרמה להקמת התיישבויות חדשות בעמק.
[שמאל|ממוזער|314px|מיקומה (באדום) של בורגו ואלסוגנה בדרום נפת טרנטו. האזור בתכלת הוא צפון [אגם גארדה]]

### ימי הביניים
טירת טלוואנה (Castello Telvana) הוקמה ב-1331, על יסודות רומיים. במאה ה-14 הרוזנים של טירול התכתשו על שליטה באזור, עם ערי הרפובליקה הוונציאנית. למשך זמן קצר, בין 1410–1413 היה האזור בידיי הוונציאנים, ואז עבר לשליטה של טירול והאימפרה הרומית הקדושה. השליטה של טירול והעברת האזור לידיי האוסטרים, הביאה לאזור גלי הגירה של דוברי גרמנית בעיקר מבוואריה, של אומנים, נפחי כלי נשק, חיילים, כורים ובעלי מקצוע אחרים.

### העת החדשה
מסעות הכיבוש של נפוליאון הביאו לקיצה תקופה ארוכה של שקט, ושמו קץ (זמנית) גם לשלטון האוסטרי. צבא נפוליאון חנה ממש ליד בורגו ואלסוגנה, וניצח את צבא אוסטריה בקרב שנערך לא הרחק, ליד העיר בסאנו דל גראפה. מאוחר יותר חזר האזור לשליטה אוסטרית. האזור לא צורף לתהליך איחוד איטליה של 1861, שניהל המלך ויטוריו אמנואלה השני. ב-1862 שריפה כילתה חלקים גדולים מהעיירה, והותירה תושבים רבים ללא קורת גג. ב-1915 היה האזור שטח הפקר במלחמת העולם הראשונה, הופגז קשות, ותושביו נאלצו להתפנות למקומות בטוחים. האיחוד של בורגו והאזור (טרנטינו, דרום טירול ו-אמפצו) עם איטליה התקיים רק לאחר המלחמה, ב-1919, עם חתימת הסכמי סן ז'רמן. במהלך מלחמת העולם השנייה האזור היה בשליטה מעשית של גרמניה הנאצית.

## גאוגרפיה ואקלים
### גאוגרפיה
בורגו ואלסוגנה נמצת בצפון איטליה, במחוז טרנטינו-אלטו אדיג'ה, נפת טרנטו. העיירה בנויה בעמק ואלסוגנה, על שתי גדותיו של נהר ברנטה. העיירה בקרבה מיידית להרים רוקטה (Rocchetta) ו-צ'יולינו (Ciolino) שאינם גבוהים במיוחד, אך ברחקים קצרים מאוד מתנשאות פסגות הרים העולים על גובה 2,000 מטר, דוגמת מונטה פורטולה (Portule) ו-צ'ימה קמפל (Cima Kenpel) בצד דרום, שניהם מעל 2,300 מטר, ומונטה קרוצ'ה בצד צפון, שגובהו 2,489 מטר. כל ההרים סביב העיירה שייכים לרכס הדולומיטים. במרחק קילומטרים בודדים נמצאים שני אגמים לא גדולים, לאגו די לוויקו ו-לאגו די קאלדונאצו ( Lago di Levico, Lago di Caldonazzo), ויש באזור אגמים נוספים. עיר המחוז והנפה טרנטו נמצאת במרחק נסיעה של כ-35 ק"מ מהעיירה, בולצנו במרחק של כ-90 ק"מ. גובהה של בורגו ואלסוגנה מעל פני הים הוא 386 מטר (1,266 רגל).שכנותיה הקרובות של בורגו ואלסוגנה בטווח של 6–8 ק"מ הן: רונקי ואלסוגנה (Ronchi Valsugana), טורצ'נגו (Torcegno), טלווה די סופרה (Telve di Sopra), טלווה (Telve) ו-קסטלנואובו דל גארדה (Castelnuovo del Garda). דרום שטח העיירה גובל בנפת ויצ'נצה הנמצא במחוזהשכן ונטו.

### אקלים
בבורגו ואלסוגנה תקופות הקיץ נעימות ועונות החורף קרות. נדיר שטמפרטורות במקום עולות על 28 מעלות צלזיוס, או יורדות אל מתחת למינוס 8. החודש החם ביותר בשנה הוא יולי, במהלכו הטמפרטורה הממוצעת ביום היא 24 מעלות, והנמוכה בלילות יורדת עד 15 מעלות. החודש היותר קר הוא ינואר, במהלכו הממוצע הגבוה עומד על 4 מעלות צלזיוס, והנמוך על 5-. העננות מעל העיירה גבוהה מ-50% במשך ארבעה חודשים, ובמשך 8 חודשים השמים בהירים יותר. עקב היותה בנויה בעמק בין הרים גבוהים, הרוחות במקום מתונות, בממוצע שנתי 6.7 קמ"ש בלבד. כמות המשקעים השנתית הממוצעת בעיירה עומדת על 1,094.5 מ"מ, המתחלקים ל-679.6 מ"מ גשם ו-404.9 מ"מ שלג.

## אתרים ונושאי עניין
### בעיר
**העיר העתיקה:** פרט לסמטאות, מדרגות, חצרות וכיכרות קטנות המאפיינות ערים עתיקות, העיר העתיקה של בורגו ואלסוגנה מתייחדת בכך, שבתיה בנויים על שתי גדותיו של נהר ברנטה שנביעתו מתחילה לא הרחק מן העיירה, והוא זורם לכיוון ונציה והים האדריאטי. מראה הבתים על שתי הגדות ייחודי בשעות היום, וגם בשעות החשיכה, כאשר חלקים יש חלקים מוארים של קירות הבתים לאורך הנהר. כיכרות אופייניות לעיירה הן פיאצה דלה סגריה (Piazza della Segheria), כיכר השוק פיאצה פיירה (Piazza Fiera) בה פועלת גם מזרקה, ופיאצה דלה קיאזה (Piazza della Chiesa), אשר שמה מעיד עליה כי היא נמצאת בחזיתה של כנסייה.

**טירת טלוואנה:** הטירה ניצבת על גבעה, במרחק הליכה קצר מהעיירה. בסיס הטירה (Castello Telvana) נבנה בימי הרומאים על מורדות מונטה קולינה, והטירה עצמה נבנתה במאה ה-14. לפי מקורות אחדים נהרסה ב-590, אך מקורות אחרים טוענים שההרס היה בימי הביניים. ב-1665 נשרפה, וכאשר שוחזרה, הפכה למגורי אצילים. בטירה כמה צריחים, ומגדל תצפית בגבוה של 26 מטר. במאה ה-21 הטירה היא רכוש פרטי, ניתן לצפות בה אך לא אפשרי לבקר בשטחה. הדרך אל הטירה נופית, ומאפשרת תצפית על העיירה ועל האזור.

**הגשר הוונציאני:** (Ponte Veneziano) הוא גשר אבן עתיק במרכז העיירה, שנבנה סביב שנת 1400 מעל נהר ברנטה. עמידה על הגשר מאפשרת לצפות אל בתי העיר העתיקה של בורגו ואלסוגנה, המסודרים בשורות על שתי גדותיו של הנהר.

**כנסיות:** בעיירה מספר כנסיות. כנסיית הולדת מריה (Natività di Maria) מהמאה ה-18, כנסיית סן רוקו, שעל קירותיה ציורי פרסקו רבים של פרנצ'סקו קוראדי (Francesco Corradi).

### מחוץ לעיר
**ארטה סלה:** ארטה סלה (Arte Sella) הוא מתחם מוזיאוני בטבע ביער, על מדרונות הרים הקרובים לבורגו ואלסוגנה. המתחם מחולק בין שלושה נתיבי הליכה, ובהקמתו השתתפו יותר מ-300 אמנים. חלק מהתצוגה נמצאת בביתנים, חלק הוא תצוגה חיצונית וצבעונית. התצוגות בארטה סלה מיועדות לכל המשפחה, ולכל עונות השנה.

## אירועים ופעילויות
**הפאליו של ברנטה:** הפאליו (Palio dela Brenta) הוא תחרות מסורתית בין שני רבעים של העיירה, פארינו֗טֶה וסֶמו֗לו֗טַה (Farinota e Semolota). האירוע נערך בין 24 ל-27 באוגוסט. האירוע כולל תחרויות מסוגים שונים, דוגמת מילוי בקבוקי יין ענקיים צרי צוואר עם ספלונים, מרוץ של מריצות עמוסות, קליעה בקלע (רוגטקה), שיוטי רפסודות על נהר ברנטה ועוד. בפאליו מתקיימים גם מצעדים עם תלבושות צבעוניות, תזמורות, מקהלות, וגם אירועי אוכל.

**פסטיבל:** פסיטבל דתי לכבוד סן פרוספרו הפטרון המגן על העיר, נערך מדי שנה בין 13–14 ביולי. במסגרת הפסיטבל מתקיימות תהלוכות של לובשי בגדים ססגוניים הנושאים את דגל העיר, נערכים שווקים, פעולות תרבות, דוכני מזון ומשקאות, משחקים לילדים, ופעילויות אחרות.

**מסלול אופניים:** בעיר עובר מסלול אופניים לאורך נהר ברנטה, הנקרא "ויה דל ברנטה". ניתן לרכב במסלול ברצף עד ונציה, מרחק העולה על 100 ק"מ.

**הליכה, פעילות הררית וטרקים:** העירה בנויה בעמק, על מורדות הרים. הפעילויות האפשריות הן הליכה נינוחה על גדות נהר ברנטה, הליכה אתגרית יותר בשבילי ההרים, ובחורף פעילויות של סקי, גלישה וכדומה.

## תרבות, אומנות ומפורסמים
**מוזיאון מלחמת העולם הראשונה:** הוא מוזיאון קטן בבורגו ואלסוגנה. במוזיאון מוצגים פריטים מימי מה שקראו "המלחמה הגדולה", עוד לפני מלחמת העולם השנייה. בין המוצגים פריטים אישיים של חיילים, ציוד עזר דוגמת מכשירי קשר, מיקרופון ואוזניות המולבשות על בובת תצוגה, כלי נשק חמים וקרים, ציוד רכיבה, תותחים, מדליות, מדים, קטעי עיתונים וכיוצא בהם.

**מוזיאון נשות ההרים:** במוזיאון הצנוע (Museo Casa Andriollo) מוצגים חפצים, יצירות אומנות ומסמכים המעידים על חייהן, עבודתן ויצירתן של נשות ההרים, בתקופות קודמות.

**בית הדחלילים:** הוא סוג של מוזיאון לדחלילים (la Casa degli spaventapasseri) הנמצא כ-6 ק"מ מחוץ לעיירה, בחווה שבעבר הייתה טחנת נייר, הנקראת "טחנת המלאכים" (Mulino Angeli). בתצוגה מאות דחלילים, אביזרים ותמונות בתוך בית החווה, וגם בשטח פתוח. במקום מתקיימות פעילויות גם לילדים.

**ספר:** עלילת הספר "אסוגום" (Ausugum) מאת פרנקו היידמפרגר (Franco Heidempergher) מתרחשת בבורגו ואלסוגנה של המאה הרביעית, ומספרת על שלבי מעבר של האוכלוסייה המקומית מפגניות לנצרות.

**נפוליאון:** בעת שצבאותיו השתלטו על האזור, נפוליאון לן באחד מבתי העיירה, ב-6 בספטמבר 1796. שלט בחזית הבית מציין את האירוע. מסופר שנפוליאון ישב על אבן מאבני הגשר על הברנטה, וחילק פקודות למפקדי צבאו. לאבן קוראים "אבן נפוליאון", אך חסר לאירוע תיעוד רשמי.

**ראש ממשלה:** בעיירה נפטר ב-1954 אלצ'ידה דה גספרי (Alcide Degasperi), שהיה ראש ממשלת איטליה מ-1945 במשך כ-8 שנים, ונחשב גם לאחד ממיסדי האיחוד האירופי. לדה גספרי היה בית באחת השכונות בעיירה, וגם חתונתו התקיימה ב-1922 בכנסיית הולדת מריה במקום. בבית בו נולד פועלים מוזיאון, וקרן גספרי לזכרו.

**אומנית בין-לאומית:** אריקה ג'ובנה קליין (Erika Giovanna Klien) נולדה בבורגו ואלסוגנה בשנת 1900. הפכה לאמנית בין-לאומית בסגנון "קינטיקה וינאית", היגרה לניו יורק, התפרסמה וקיימה תערוכות במקומות שונים בעולם. בעיירה הנציחו את שמה ב"חלל קליין" (Spazio Klien) בבית העירייה, המארח תערוכות שונות.

## כלכלה
כלכלתה של בורגו ואלסוגנה היא תערובת של ענפי כלכלה מסורתיים ותיירות. הענפים המסורתיים כוללים חקלאות מבוססת על גידול פירות, הפקת יין, גבינות. גם המסחר מהווה את אחד מבסיסי הכלכלה, וכך גם עבודות עץ וגילוף בעץ. התיירות עדיין לא ענף שולט בכלכלת העיירה, אך הכללת המקום ברשימת היישובים היפים ביותר באיטליה, העניקה דחיפה משמעותית לתיירות בין-לאומית, וגם לתיירות פנים מאזורים אחרים של איטליה. קיומו של נתיב אופניים העובר בעיירה בצמוד לנהר הברנטה, שבאמצעותו אפשר להגיע עד ונציה, מביא לאזור תיירות של אגודות רוכבים, מלוויהם וכל התעשייה הנלווית אליהם. יש גם תיירות אזורית, ימי שוק מתקיימים במרכז העיירה בכל יום רביעי.

## מזון ומשקאות
בהיותה עיירה לא גדולה, חלק מהמאכלים בבורגו ואלסוגנה הם מאכלים אזוריים. אחד המוצרים של העיירה היא גבינה צהובה קשה בשם "פוּצו֗נֵה דִי מו֗אֵנׇה" (Puzzone di Moena). פירוש השם הוא "גבינה מסריחה ממואנה". הגבינה פיקנטית ובעלת ריח ייחודי עז. הגבינה קיבלה הגנה של DOP-ציון מקור מבוקר ומובטח, שמשמעותו כי רק לגבינות המיוצרות באזור טרנטינו, מותר להשתמש בשם זה. קנדרלי (Canederli) הן כופתאות העשויות מבשר מעושן (לרוב חזיר), לחם וגבינה. נהוג להגיש את הכופתאות בתוך מרק חם, המתאים למזג האוויר הקר באזור. ניוקי "חונקת כמרים" (Strangolapreti) האופיינית לאזור עשויה מלחם, תרד ודגים, המאכל מוגש עם רטבים שונים. השם "חונקת" ניתן למנה, כיוון שיש לה נטייה להידבק אל הלשון בעת האכילה. טורטה די גראנו סאראצ'נו (Torta di Grano Saraceno) היא עוגה דמוית סופגניה, העשויה מקמח כוסמת בתוספת קמח שקדים או אגוזים, העוגה ממולאת בדרך כלל בריבה מפרי חמצמץ. אחד המשקאות בטרנטינו ובאזור העיירה הוא פאראמפולי (Parampampoli). המשקה הוא תערובת של גראפה (במקור מ-באסנו דל גראפה, המרוחקת כ-50 ק"מ מבורגו ואלסוגנה), יין, קפה, דבש וסוכר מקורמל.

## תחבורה
**כבישים:** הכביש המהיר הקרוב ביותר לבורגו ואלסוגנה הוא **A22** (נקרא גם **E45**). הכביש המגיע אל העיירה הוא SS47.

**אוטובוסים:** חמישה קווי אוטובוס עוברים דרך בורגו ואלסוגנה. תחילת או סיום הקווים (תלוי בכיוון הנסיעה) בעיר הנפה טרנטו.

**רכבת:** שתי תחנות רכבת משרתות את בורגו ואלסוגנה, תחנות מרכז ומזרח. הרכבות המגיעות לעיירה הן של חברת טרנאיטליה. ניתן להגיע לעיירה מעיר הנפה טרנטו.

**תעופה:** נמלי התעופה הבין-לאומיים הקרובים לעיירה בטווח של 120–140 ק"מ, הם נמל התעופה ורונה-וליפרנקה (VRN) ונמל התעופה הבין-לאומי ונציה מרקו פולו (VCE).

## ערים תאומות

## גלריה

קובץ:Borgo Valsugana-Castel Telvana-panoramic from south-west.jpg|טירת טלוואנה ומגדל התצפית שגובהו 26 מטר.
קובץ:Borgo Valsugana - Scorcio 01.jpg|רחוב אופייני בעיירה.
קובץ:Olle, Borgo Valsugana.jpg|בורגו ואלסוגנה מכוסה שלג.


קובץ:Stazione di Borgo Valsugana Centro 02.JPG|תחנת הרכבת של בורגו ואלסוגנה.
קובץ:TN-Borgo-Valsugana-1923-ponticello-sul-Brenta.jpg|תצלום מ-1923, נהר הברנטה והגשר הוונציאני.
קובץ:Borgo Valsugana - Scorcio 05.jpg|נהר הברנטה, הגשר הוונציאני, ובתי העיירה על גדות הנהר.


## ראו גם
* גארדונה ריביירה
* בגולינו

## קישורים חיצוניים

* 
* 

## הערות שוליים

קטגוריה:איטליה: גאוגרפיה
קטגוריה:טרנטינו - אלטו אדיג'ה: ערים